पाएं अपने शहर की ताज़ा ख़बरें और फ्री ई-पेपरडाउनलोड करें
देशभर में कोरोना से हर दिन साढ़े 3 लाख से ज्यादा लोग संक्रमित हो रहे हैं, वहीं रोज 3 हजार से ज्यादा लोग जान भी गंवा रहे हैं। इस डरावने मंजर के बाद भी लोगों के मन में डर नहीं है। लोग धड़ल्ले से नियमों को ताक पर रखकर अपनी मनमानी कर रहे हैं।
कुछ ऐसा ही नजारा मंगलवार को गुजरात के अहमदाबाद में देखने को आया। साणंद तहसील के नवापुरा और निधराड गांव में हजारों महिलाओं की भीड़ कोरोना प्रोटोकॉल को ताक पर रखकर बलियादेव मंदिर तक पहुंच गई। इन महिलाओं के सिर पर कलश तो था, लेकिन किसी एक भी चेहरे पर न मास्क था और न हीं सोशल डिस्टेंसिंग जैसी कोई चीज नजर आ रही थी।
गांव के कुछ लोगों ने फैलाई अफवाह
ग्रामीणों का कहना है कि गांव के ही कुछ लोगों ने कोरोना के प्रकोप से बचने के लिए इस धार्मिक कार्यक्रम का आयोजन किया था। गांव में ही रहने वाले कौशिकभाई, धर्मेंद्रभाई वाघेला, दशरथभाई ठाकोर, किशनभाई ठाकोर ने इस कार्यक्रम का आयोजन करवाया था।
इसके लिए नवापुरा और निधराड गांव के लोगों से कहा गया था कि कोरोना के प्रकोप से बचने के लिए बलियादेव हनुमान मंदिर में पूजा-अर्चना व जल चढ़ाना होगा। इसी के चलते हजारों की संख्या में महिलाएं कलश सिर पर रखकर मंगलवार सुबह मंदिर पहुंच गई थीं।
पुलिस की अनदेखी से जुटी भीड़
पुलिस प्रशासन से भी इसकी कोई अनुमति नहीं ली गई थी। ऐसे में जब इस आयोजन का वीडियो वायरल हुआ तो पुलिस ने आयोजकोें के खिलाफ मामला दर्ज किया। धार्मिक समारोह को लेकर ऐसी भीड़ के आगे पुलिस पर भी सवाल उठ रहे हैं कि कोरोना से गंभीर होते हालात के बीच भी उन्हें इस आयोजन की खबर क्यों नहीं मिली। पुलिस अगर सतर्क होती तो भीड़ जमा होने से पहले ही रोकी जा सकती थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva mag_Deva hin_Deva hin_Deva hin_Deva hin_Deva zho_Hant eng_Latn